

**LIETUVOS RESPUBLIKOS SEIMAS**

**REZOLIUCIJA**

**DĖL UKRAINOS KARINIŲ ORO PAJĖGŲ LAKŪNĖS NADIJOS SAVČENKO**

2016 m. kovo 15 d. Nr. XII-2252

Vilnius

Lietuvos Respublikos Seimas,

*primindamas*, kad 2014 m. liepos mėn. Ukrainos karinių oro pajėgų lakūnė Nadija Savčenko buvo neteisėtai sulaikyta Ukrainoje, pervežta į Rusijos Federacijos teritoriją, kur iki šiol yra neteisėtai kalinama, o jos sveikatos būklė dėl ilgalaikio badavimo yra labai pablogėjusi;

*pažymėdamas,* kad 2014 m. spalio 26 d. vykusiuose pirmalaikiuose parlamento rinkimuose Nadija Savčenko buvo išrinkta į Ukrainos Aukščiausiąją Radą, tačiau iki šiol neturi galimybės atstovauti savo rinkėjams;

*apgailestaudamas*, kad visos tarptautinės bendruomenės pastangos išlaisvinti Nadiją Savčenko iki šiol buvo nesėkmingos,

**konstatuoja**, kad Ukrainos karinių oro pajėgų lakūnės Nadijos Savčenko neteisėtas kalinimas Rusijos Federacijos teritorijoje yra šiurkštus tarptautinės teisės normų pažeidimas, o Rusijos Federacijos atsisakymas ją perduoti Ukrainai yra aiškus Minsko susitarimų nesilaikymas;

**remia** grupės pagrindinių Europos Parlamento frakcijų narių iniciatyvą sudaryti ir Europos Sąjungos lygiu patvirtinti už neteisėtą Nadijos Savčenko sulaikymą ir kalinimą atsakingų asmenų sąrašą ir įvesti šiems asmenims tikslines sankcijas;

**kviečia** Europos Sąjungos ir NATO valstybių narių nacionalinius parlamentus palaikyti tokio „Nadijos Savčenko sąrašo“ sudarymo iniciatyvą ir skatinti aktyvius savo valstybių vyriausybių bei Europos Sąjungos institucijų veiksmus šia linkme;

**ragina** tarptautinę bendruomenę principingai įvertinti Rusijos Federacijos institucijų vykdomus šį ir kitus šiurkščius žmogaus teisių pažeidimus, kviečia bendromis pastangomis toliau siekti, kad Nadija Savčenko ir kiti Rusijos Federacijoje neteisėtai laikomi Ukrainos piliečiai būtų nedelsiant išlaisvinti ir sudarytos sąlygos jiems saugiai grįžti į Tėvynę.

Seimo Pirmininkė Loreta Graužinienė